Roemeense miljardêr, 7 ander sterf in vliegongelukDie vliegtuig het in ŉ leë kantoorgebou naby Milaan in Italië neergestort. (Foto: Polizia di Stato / AFP) ’n Private vliegtuig met ’n Roemeense miljardêr as vlieënier het Sondag in ŉ leë kantoorgebou naby Milaan in Italië neergestort. Dan Petrescu, sy vrou, sy volwasse seun en vyf ander onder wie ’n kind was aan boord van die Pilatus PC-12 toe dit in die kantoorgebou neergestort het. Al agt het in die voorval omgekom. Die ligte vliegtuig het kort ná 13:00 opgestyg by die Linate-lughawe in Milaan onderweg na Olbia in die noorde van die Italiaanse eiland Sardinië. Die lugvaartagentskap ANSV sê die vliegtuig het enkele minute later in San Donato Milanese, ŉ stad suidoos van Milaan, neergestort. Volgens ooggetuies was die vliegtuig reeds in vlamme gehul voordat dit in ŉ leë kantoorgebou neergestort het. Die kantoor ondergaan tans opknappingswerk en geen beserings is op die grond aangemeld nie. Petrescu (68) was die hoof van ŉ groot konstruksiefirma en het ŉ reeks hipermarkte en winkelsentrums in Roemenië besit. Italiaanse media berig die vliegtuig se swart boks is teruggevind en ’n ondersoek is van stapel gestuur.